Alledaagse kommunikasie met jou maat - Jou Gesin | Solidariteit WêreldJou Gesin | Solidariteit Wêreld
Tuis › Artikels › Alledaagse kommunikasie met jou maat
Groot klem word geplaas op kommunikasietegnieke om 'n verhouding gesond te hou en daar word gewoonlik gefokus op konflikhantering of op skadebeheer. Wanneer die groot praat klaar gepraat is, hoe kan kommunikasie op 'n alledaagse vlak die boustene van 'n verhouding versterk? Indien kommunikasie gebou is op die wete dat die basiese menslike behoefte is om gewaardeer, veilig en geliefd te voel en groei te ervaar, is die stryd half gewonne.
Enige mens wil uniek, gewaardeer en belangrik voel en om met onverdeelde aandag na jou maat te luister, is seker een van die vernaamste boustene in 'n verhouding. Wees 'n goeie luisteraar deur te beaam wat jou maat sê, kop te knik, vrae te vra (maar nie om hom of haar uit te vang nie), en te reageer op wat gesê word. Skakel jou selfoon af. Maak jou maat 'n prioriteit.
Praat oor onbenullighede met jou maat. Snertpraatjies in 'n ligte luim het 'n groter uitwerking op die uniekheid en gesondheid van die verhouding as ernstige gesprekke. Sulke praatjies is veilig en selfopenbarend omdat jy en jou maat vir mekaar 'n ander sy van julself wys wat nie in 'n beheersde ernstige gesprek na vore kom nie. Praat oor 'n radio- of TV-program of oor die nuwe besigheidsentrum wat geopen word of deel 'n grappie.
Deel en doen onbelangrike en oënskynlike onbenullige dinge saam, soos om te gaan stap, saam groente te skil vir aandete, saam koerant te lees. Maak fisiese kontak al is dit net om vir 'n oomblik of twee aan jou maat te raak.
Elke mens het 'n behoefte aan fisiese en emosionele sekerheid en geborgenheid. Jy wil seker wees dat jy in 'n veilige stresvry omgewing is. Skep só 'n omgewing vir mekaar en vind ook uit hoe geborge jou maat voel.
'n Gesonde verhouding vereis ook afwisseling. Skep gesonde uitdagings en doelwitte, byvoorbeeld om te spaar vir 'n avontuurnaweek iewers of om 'n nuwe sportsoort te beoefen. 'n Selfdoenprojek by die huis sal ook die nodige afwisseling bied van die gewone TV-kyk oor naweke.
Verseker jou maat van jou liefde maar waak daarteen dat 'n mondelinge liefdesverklaring nie gebruik word om konflik te ontlont nie. Daar is ook ander maniere om liefde en waardering te betoon, bv. 'n drukkie, hande vashou terwyl julle TV kyk, 'n knipoog en 'n glimlag of 'n verrassing in 'n kosblikkie.
Intellektuele, emosionele en geestelike groei is 'n voortdurende proses en sal verhoed dat 'n gesonde verhouding stagneer. Bespreek byvoorbeeld 'n kerkdiens, woon geestelike kursusse by, skryf in vir 'n kursus wat sekere vaardighede sal slyp, en raak saam betrokke by gemeenskapsorganisasies.
Gee en dra by tot mekaar se fisiese en emosionele welstand deur byvoorbeeld jou onverdeelde aandag aan jou maat te gee wanneer hy of sy praat. Gee jou maat die voordeel van die twyfel; gee jou maat 'n tweede kans; aanvaar jou maat se feilbaarheid en dra by tot jou maat se sukses deur hom of haar konstant te motiveer.
Komplimenteer jou maat met sy of haar mooi karaktereienskappe, maar ook oor klein dingetjies, soos hoe die tafel gedek is.
Waardeer mekaar en sê ook dankie vir die klein dingetjies wat vir jou gedoen word.
Fokus daarop om 'n ondervinding te bou; dit is die gesamentlike geskiedenis wat die verhouding bymekaar hou.